text: 1. maj – dagen hvor vi også skal rejse kampen mod bomber og krig.
  Virkeligheden er at krig er et skræmmende instrument til gavn for ganske få virksomheder og rigmænd. Militæret er et olieslugende monster og storforbruger af kemikalier der udledes til naturen. Krigshandlinger ødelægger og lægger hele landområder i ruiner med døde og efterladte i evig sorg.
  Dele af befolkningen har siden 2014 lidt i Ukraine, nu er så det hele befolkningen der er blevet ramt. Som tiden går, står det mere og mere klart, at det igen er USA der har kæmpe aktier i den eskalering af krig vi ser. Vi er åbenbart endnu engang vidner til en proxy-krig.
  I Danmark står vi hver gang tilbage med politikere der enten blindt eller bedrevidende følger ønsket om at svække eller smadre enhver stat der ikke bukker og nejer for vores overmagt. Tilbage står vi med klamme genopbygningskontrakter og en jublende våbenindustri. Og befolkningerne de lider både under og efter de krige vi har været med til i krigen mod terror og i krigen om verdensherredømmet.
  Her i Danmark har vi selv en kæmpe stor del af ansvaret for den situation vi står i i dag. Og desværre er den danske regering opsatte på, at Danmark skal være placeret i kernen af NATO.
  Vi har brug for nedrustning, ikke udvidelse af vores militære samarbejde med diverse alliance-partnere som NATO og EU.
  USA, verdens største militære magt, og NATO, verdens stærkeste militære alliance, er i vores øjne den største trussel mod menneskeheden Det forklarer den danske Børneavisen på denne måde: NATO – en klub af lande der passer på hinanden – men nej… NATO er en klub af lande der med vold (krig, våben og overmagt) enten smadrer eller undertrykker de lande, der ikke vil være med i legen. En forenkelt voksenforklaring kunne lyde: NATO – magt eliten og våbenindustriens lobby-organisation.
  Kapitalisme betyder lige nu krig og ødelæggelser. Magthaverne er villige til at kaste enorme menneskelige, miljømæssige og økonomiske ressourcer ind i kampen for at vinde. Men når stormagter slås, er det altså almindelige arbejdere, der bliver sendt ud for at slå hinanden ihjel.
  Krigene bunder i ønsker om ressource-omfordeling og imperialistiske drømme om overlegen geopolitisk magt. USA har det sidste ord i ethvert NATO anliggende, men det er ikke nok for dem, de vil gerne være fysisk tilstede med soldater, materiel og baser i så mange lande som overhovedet muligt. Men hvordan kan nogen tro at det giver os fred i verden?
  Med den nye forsvarsaftale kaster vi milliarder efter oprustning. Samtidig har vi en regering der er på absolut vanvids-kurs. Igennem et år har de forhandlet med USA om adgang for amerikanske tropper på dansk jord.
  At åbne for det vil betyde afgivelse af suverænitet, og vil være en farlig udvikling, der vil trække Danmark ind i centrum af en eventuelt kommende krig, både som deltager og som bombemål.
  Fra den amerikanske base Thule-basen på Grønland har vi blandt andet følgende erfaringer: At de fremmede tropper og personel der arbejder på basen, står uden for dansk ret, både når de arbejder og når de har fri.
  At USA bruger helt egne miljøstandarder til oplagring af våben, krudt og brændstof. Sker der ulykker er det det danske beredskab der skal være klar til oprydningsarbejdet.
  Alt hvad der foregår på basen er udenfor kontrol, da det følger amerikansk ret. Hvad USA laver og transporterer rundt i hele verden via deres netværk af baser kan de gøre helt uden nogen form for demokratisk kontrol i de pågældende lande. Altså en omgåelse af demokrati, og ikke et forsvar for demokrati som den danske regering ellers forsøger at forblænde befolkningen med.
  Overalt i verden bruger USA deres baser og udstationerede soldater til at føre krig på kontinenter langt fra deres eget. Krigene mod Afghanistan, Irak, Libyen kunne ikke være gennemført uden NATO’s og EU’s baser i Mellemøsten og i Europa.
  Indtil dags dato har det amerikanske militær altid nægtet at oplyse om de medbringer atomvåben når de lægger til i de danske havne. Det samme vil gøre sig gældende i fremtiden.
  Atomvåben er desværre en del af både USA og NATO’s militære strategi, og de holder sig ikke tilbage. Danmark kan ikke engang underskrive FN’s traktat om at forbyde atomvåben fordi vi er en del af NATO, det er da en skandale.
  Lige nu opruster Danmark på alle planer. Budgettet til NATO er forøget med 18 milliarder om året, og den danske regering har udskrevet valg om at afvikle forsvarsforbeholdet i EU.
  Frygten for krig der ligger latent i os alle, bruges til få os trukket længere ind i militariseringen, men de ressourcer vi bruger på krig og våben, gør blot vores verden mere usikker. De ressourcer der bruges, kunne være så meget bedre givet ud til vores sundhedsvæsen, vores universiteter, skoler og børneinstitutioner, vores offentlige transport og infrastruktur og ikke mindst på forskning, kulturen, naturen og grønne tiltag.
  Derfor står vi fast på i TID TIL FRED – aktiv mod krig, at vi skal holde fast i forsvarsforbeholdet og stemme NEJ d. 1. juni – at vi skal ud af NATO, og vi skal stoppe miljø-svineriet og militariseringen af vores samfund.
  Vi kan ikke bestemme over hvad andre lande gør, men vi kan vise en vej ved selv at vælge nedrustning i vores land. Hvis vi skal gøre en forskel for vores børn og for vores fremtid skal vi selv tage ansvar for at gå en fredelig vej.
  Verden har ikke brug for flere våben, flere soldater og flere krige.
  Skal vi ikke alle sammen kæmpe for fred og velfærd i stedet for oprustning?
  I anledning af fælles nordisk anti-NATO dag – går vi på gaden med flyers på fredag d. 6. maj – hvor vi også afleverer en opfordring både til den svenske og den finske ambassade om ikke at melde sig ind i NATO. Vi mødes ved Ofelia Beach kl. 10.30 – alle der har tid og lyst er velkomne til at deltage.
  